Informazzjoni dwar il-mewġ u l-kurrenti fil-baħar miġbura b'radars fil-proġett Calypso South qed tkun ta' għajnuna f'operazzjonijiet ta' tiftix u salvataġġ mill-Forzi Armati u fil-ħidma ta' Transport Malta bil-għan li jittieħdu deċiżjonijiet infurmati dwar l-operat fuq il-baħar. Dawn l-entitajiet għandhom aċċess għal din l-informazzjoni fil-mument li tinġabar mill-Università ta' Malta, li b'radars mal-kosta qed ikollhom għarfien aħjar tad-dinamika tal-baħar qrib Malta. Il-Malti jgħid li 'l-baħar żaqqu ratba u rasu iebsa'. Bil-ħsieb li jagħmluha aktar faċli għall-awtoritajiet marittimi u għall-baħħara biex ikunu jafu fejn qed iħabbat l-aktar il-mewġ u d-dinamika tal-kurrenti, grupp ta' riċerkaturi mid-dipartiment tal-ġeoxjenzi fl-Università ta' Malta stallaw numru ta' radars. Il-proġett Calypso South jinkludi seba' radars – erbgħa f'Malta u tlieta oħra fi Sqallija. Il-Professur Aldo Drago, li qed imexxi r-riċerkaturi, qal li kuntrarju għall-metodu tradizzjonali, l-informazzjoni dwar il-kurrenti tista' tinġabar anke meta l-baħar ikun qalil u ma jkunx possibbli li wieħed imur fiżikament fuq il-baħar biex jistudja l-kundizzjonijiet tiegħu. "L-għan hu li nużaw teknoloġija differenti li biha nistgħu nqisu l-kurrenti superfiċjali tal-baħar kif ukoll il-mewġ b'mod operattiv u li niġbru data fuq medda sħiħa ta' baħar mhux post wieħed u anke li d-data li nirċievu fil-laboratorju tal-Università nittrażmettuha mbagħad bl-internet lil min għandu bżonn jużaha," qal il-Professur Drago mill-grupp ta' Riċerka dwar l-Oċeanografija Fiżika. Il-Professur Drago spjega li l-informazzjoni tingħata minnufih lil entitajiet u awtoritajiet bħal Transport Malta, li jużawha fost oħrajn meta jkun qed jinxtered xi żejt qrib il-kosta, u f'operazzjonijiet ta' tiftix u salvataġġ mill-Forzi Armati. Żied li l-informazzjoni hija essenzjali anke meta jkun il-maltemp. L-informazzjoni tintuża wkoll għar-riċerka, hekk kif fi kliem il-Professur Drago, iż-żona madwar Malta hija waħda mill-iktar interessanti biex tiġi studjata ċ-ċirkolazzjoni tal-baħar. "Bħalma nafu l-Mediterran huwa affettwat ħafna mill-atlantiku. Mill-istrett ta' Ġibiltà jidħol ilma mill-Atlantiku u jibqa' ġej sa Malta u anke lil hinn u meta wieħed jiċċaqlaq minn Malta lejn Sqallija jiltaqa' qisha ma' xmara wiesgħa ta' ilma fil-wiċċ li tkun ġejja minn Ġibiltà u tgħaddi b'saħħa fil-kanal ta' bejn Malta u Sqallija. U ovvjament b'dawn is-sistemi kapaċi nimmoniteraw u anke naraw kif mal-istaġuni tinbidel dan l-inlfluss ta' ilma," kompla l-Professur Drago. Il-proġett Calypso South beda fl-2012 u gawda mill-fond Ewropew Italia-Malta. L-aħħar radars stallati din is-sena kienu f'Għar Lapsi u f'Ta' Ċenċ u se jiġi stallat ieħor fi Sqallija.